Reforma e gjyqësorit në Turqi
Plani i reformës kërkon ta vërë gjyqësorin nën kontrollin e qeverisë
Qeveria turke ka miratuar plane të debatueshme për të reformuar organin e lartë gjyqësor të vendit. Qeveria kërkon që Këshilli i Lartë i Gjyqtarëve dhe Prokurorëve të vihet nën kontroll më të madh nga ministria e drejtësisë. Por plani i reformës po tërheq gjithnjë e më shumë kritika kombëtare dhe ndërkombëtare. Përmes një twiter-i të hënën, Komisioneri i Këshillit të Evropës për të Drejtat e Njeriut Nils Muižnieks e cilësoi planin për reformën e gjyqësorit në Turqi si një hap pas. Ligji i ri, i cili u çua me shpejtësi në parlament, i jep ministrit të Drejtësisë më shumë kontroll mbi Këshillin e Lartë të Gjyqtarëve dhe Prokurorëve. Riza Turmen, ish gjykatës në Gjykatën Evropiane, tani anëtar i parlamentit turk me partinë republikane të opozitës, thotë se reforma i jep fund ndarjes së pushtetit mes qeverisë dhe gjyqësorit. Reforma e debatueshme ligjore vjen ndërsa qeveria akuzohet për korrupsion. Dhjetorin e kaluar, prokurorët ndërmorrën një hetim të gjerë që rezultoi në dorëheqjen e tre ministrave. Qeveria më pas riemëroi qindra prokurorë dhe police, një lëvizje që kritikët pretendojnë se bllokoi hetimet. Eksperti i shkencave politike në Universitetin e Stambollit Nuray Mert thotë se ligji i reformës së drejtësisë bie ndesh me pretendimet e qeverisë se po kërkon të demokratizojë vendin. Qeveria këmbëngul se rastet e korrupsionit që janë në process gjyqësor janë të motivuara politikisht dhe fajëson për to pasuesit e udhëheqësit shpirtëror islamik turk, Fetullah Gulenit, i cili jeton në Shtetet e Bashkuara. Osman Can, ish gjykatës që është tani anëtar i komitetit drejtues të partisë AK në pushtet, thotë se reforma e drejtësisë është e nevojshme për t’i dhënë fund kontrollit të gjyqësorit nga pasuesit e Gulenit. Kryeministri Recep Tayyip Erdogan e mbrojti fuqishëm reformën, gjatë vizitave të fundit në Bruksel dhe Berlin. Por ndërsa ligji i ri ka marrë lëvdata në Evropë për shkrirjen e gjykatave speciale, që janë kritikuar ashpër nga grupet e të drejtave të njeriut, shqetësimet mbi legjislacionin e ri vazhdojnë të shtohen si brenda dhe jashtë vendit. Cengiz Aktar me Forumin për Politikat në Stamboll paralajmëron se ligji është kthim serioz mbrapa për prespektivën e anëtarësimit të Turqisë në BE. Kritikët e ligjit po i bëjnë thirrje presidentit Abdullah Gül ti verë veton atij. Por presidenti, një nga anëtarët themelues të partisë AK ka patur rezerva për të ushtruar forcën e vetos. Partitë parlamentare të opozitës kanë thënë se do ta dërgojnë ligjin në gjykatën kushtetuese për ta hedhur poshtë. Por vëzhguesit theksojnë se edhe nëse gjykata e pranon rastin, do të duhen muaj për të marr një vendim për ligjin, i cili do të hyjë në fuqi gjatë kësaj periudhe duke lejuar qeverinë të ristrukturojë gjyqësorin.